KLASA: P-431/23

URBROJ: 711-02-01/07-2024-07

Zagreb, 18. rujna 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Gorana Lovreca, OIB: …………….., općinskog načelnika Općine Gornji Mihaljevec,** pokrenutom po službenoj dužnosti, na 60. sjednici održanoj 18. rujna 2024. godine donosi sljedeću

**ODLUKU**

1. **Obveznik Goran Lovrec, općinski načelnik Općine Gornji Mihaljevec, nepodnošenjem imovinske kartice za 2022. godinu u zakonskom roku do 31. siječnja 2023. godine, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. izreke, obvezniku Goranu Lovrecu se izriče novčana sankcija u iznosu od 600,00 eura.**

 **III. Nalaže se obvezniku Goranu Lovrecu da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-……………..-43123.**

**IV. Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Gorana Lovreca, općinskog načelnika Općine Gornji Mihaljevec, utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 18. lipnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-431/23, URBROJ: 711-02-01/07-2024-04 od 18. lipnja 2024., koju je obveznik zaprimio 3. srpnja 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao navodeći da nije do 31. siječnja 2023. predao imovinsku karticu s godišnjom obavezom za 2022. godinu budući da je do 2021. podnosio imovinske kartice na početku te na kraju mandata i u slučaju eventualne promjene. Smatrao je da ne treba predati imovinsku karticu budući da većih promjena nakon predane kartice za 2021. godinu nije bilo, a nedovoljno poznavajući obvezu da se godišnja obveza podnošenja mora ispoštovati prema odredbama zakona od prosinca 2021. godine. Nakon telefonske opomene od strane Povjerenstva, isti je dan (4. prosinca 2023. godine) odmah podnio godišnju imovinsku karticu za 2022. godinu te je usput priupitao može li ovim propustom biti kažnjen te mu je gospođa koja ga je upozorila na propust navela da odmah podnese imovinsku karticu pa ne bi trebalo biti sankcija. Napominje da se podnesena imovinska kartica sadržajem ni u čemu ne razlikuje od zadnje podnesene imovinske kartice u 2022. godini. Godišnju obvezu za 2023. godinu je izvršio 24. siječnja 2024., a sve svoje obveze redovito izvršava. Moli da se ovo očitovanje uzme u obzir prilikom donošenja odluke.

U tijeku postupka Povjerenstvo je izvršilo uvid u službenu bilješku Povjerenstva od 28. studenog 2023., informativnu obavijest Povjerenstva od 4. prosinca 2023. o otvaranju predmeta, obavijest Povjerenstva KLASA: P-431/23, URBROJ: 711-02-01/07-2024-04 od 18. lipnja 2024. s dostavnicom, očitovanje obveznika od 10. srpnja 2024. te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika utvrdilo da Goran Lovrec u mandatu od 20. svibnja 2021. obnaša dužnost općinskog načelnika Općine Gornji Mihaljevec, pa je stoga Goran Lovrec obveznik ZSSI-a sukladno članku 3. stavku 1. točki 34. tog Zakona te je kao takav dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik Goran Lovrec nije podnio imovinsku karticu povodom godišnje obveze podnošenja za 2022. godinu do 31. siječnja 2023., već je istu podnio naknadno dana 4. prosinca 2023., tj. istog dana kada je obvezniku upućena obavijest Povjerenstva o otvaranju ovog predmeta, a koja mu je kartica od strane Povjerenstva i odobrena 8. prosinca 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, budući je nesporno utvrđeno da obveznik Goran Lovrec nije u zakonskom roku do 31. siječnja 2023., sukladno citiranom članku 10. stavku 4. ZSSI-a, podnio imovinsku karticu povodom godišnje obveze podnošenja za 2022. godinu, imenovani je time počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 600,00 eura. Prilikom odmjeravanja vrste i visine sankcije, Povjerenstvo je kao olakotnu okolnost uzelo u obzir činjenicu da je obveznik, iako sa znatnim zakašnjenjem, predmetnu imovinsku karticu naknadno ipak podnio i to istog dana u kojem je zaprimio obavijest o otvaranju predmeta, dok je kao otegotnu okolnost uzelo činjenicu da se protiv obveznika ranije vodio postupak pred Povjerenstvom oznake KLASA: P-179/17 u kojem je obvezniku utvrđena povreda članka 14. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15.) te mu je za navedeno izrečena sankcija obustave isplate dijela neto mjesečne plaće u ukupnom iznosu od 2.000,00 kn.

Slijedom navedenog, Povjerenstvo smatra da je izricanje novčane sankcije u iznosu od 600,00 eura primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Goran Lovrec, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana